Publication: Magyar Közlöny
Issue: MK-2000-12 (Year: 2000, Number: 12)
Era: 1990-2004
Section: a 16/2000. (II. 11.) Korm. rendelethez
Paragraph Index: 284

1. A vízgazdálkodási alapismeretek tantárgy általános jellemzése A tantárgy funkciója, hogy — tudatosítsa a tanulókban a víz szerepét, fontosságát az élet minden területén, — megismertesse a tanulókat a víz természeti körforgásának törvényeivel, — bemutassa azokat a hagyományos és korszerű mérési eljárásokat, amelyekkel a vizek mennyiségi és minőségi jellemzése történik, — összefoglalja a vízrajzi adatok feldolgozásának számítási módjait, — betekintést adjon a statisztikai adatfeldolgozás alapjaiba, — matematikai és fizikai tantárgyi koncentráció segítségével megalapozza a hidrosztatika, hidrodinamika és szivárgáshidraulika méretezési-számítási eljárásait, — fejlessze a tanulók összefüggéseket kereső és felismerő szemléletét, — megismertetni a komplex vízgazdálkodási létesítményekkel a tanulókat, — felkészíteni az érettségire épülő szakmai képzésre, és orientáljon a szakirányú felsőoktatásban való továbbtanulásra. A tantárgy oktatásának célja: — formálja a tanulók vízgazdálkodási szemléletét a korszerű környezetbarát technológiák irányába, — fejlessze a problémafelismerő képességet, az összefüggéseket, törvényszerűségek felismerése iránti igényt, — ismertesse meg a tanulókat mindazon szakmai fogalmakkal, mérési, méretezési, számítási eljárásokkal, melyekkel a vízgazdálkodás alapkérdései megérthetők, — keltse fel a tanulók érdeklődését a szakterület általános alapozó ismeretei iránt, — mutassa be a hidrometeorológiai és hidrometria mérési eljárásait, — alakítsa ki a víz mennyiségi és minőségi kérdései iránti fogékonyságot, — segítse a tanulókat pályaorientációs döntésükben. A tantárgy tartalmának jellemzői: A vízgazdálkodás a matematikai, fizikai, földrajzi, biológiai és kémiai tantárgyi ismeretekre építő tantárgy. Elsősorban a matematikában és fizikában elsajátított ismeretek alkalmazása jellemzi. Tananyagtartalmának elsajátításához elegendő a 9., 10. osztályban tanult matematika és fizika. A matematikai statisztikai kiegészítő ismeretanyagot a szaktárgy tartalmazza. A műszaki ábrázolás és a munkavédelem szakmai előkészítő tárgyak ismeretelemeit a vízgazdálkodás alkalmazza. A műszaki ábrázolás rajzi szabványjelei segítik a hidrográfiai adatok feldolgozását. A munkavédelmi előírások ismerete alapján kell a hidrometriai feladatokat elvégezni. A tantárgy jelentős részben tartalmaz leíró jellegű természeti, földrajzi utalásokat az általános hidrológiai fejezetben. A vízminőségi jellemzők tárgyalása során alapvető biológiai és kémiai fogalmak használatára kerül sor. Érettségi tantárgyként a szakterületen belül komplex ismereteket kér számon, ez különösen jellemző a víztározás fejezetre, melyek a szakmai előkészítő tárgyak összességére támaszkodnak, valamint földrajzi, környezetvédelmi és általános gazdasági vonatkozásai is vannak. A középszintű érettségi vizsgát teljesítő tanuló képes lesz arra, hogy az érettségire épülő szakmai képzésben, technikusképzésben részt vehessen: vízügyi, környezetvédő-vízügyi, víz-, szennyvíztechnológus szakokon. Az emelt szintű érettségi vizsgát teljesítő tanuló az összetett jelenségek, folyamatok tudásával, a bonyolultabb méréstechnikai módok ismeretével és a szakágazati feladatok elemző bemutatásával előkészíti felsőfokú szakirányú továbbtanulását. 2000/12. szám

Source: https://magyarkozlony.hu/hivatalos-lapok/08f1e1e199db9619090169d61d9384328c373f2f/dokumentumok/7c8150eb33a51ed224fb92a12b448b6525f81fe2/letoltes